CELEX: 32012R1077
Language: lv
Date: 2012-11-16 00:00:00
Title: Komisijas Regula (ES) Nr. 1077/2012 ( 2012. gada 16. novembris ) par kopīgo drošības metodi uzraudzībā, ko veic valsts drošības iestādes pēc drošības sertifikāta izdošanas vai drošības atļaujas izdošanas  Dokuments attiecas uz EEZ

17.11.2012   
            
            
               LV
            
            
               Eiropas Savienības Oficiālais Vēstnesis
            
            
               L 320/3
            
         KOMISIJAS REGULA (ES) Nr. 1077/2012
   (2012. gada 16. novembris)
   par kopīgo drošības metodi uzraudzībā, ko veic valsts drošības iestādes pēc drošības sertifikāta izdošanas vai drošības atļaujas izdošanas
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2004. gada 29. aprīļa Direktīvu 2004/49/EK par drošību Kopienas dzelzceļos un par Padomes Direktīvas 95/18/EK par dzelzceļa pārvadājumu uzņēmumu licencēšanu un Direktīvas 2001/14/EK par dzelzceļa infrastruktūras jaudas sadali un maksas iekasēšanu par dzelzceļa infrastruktūras izmantošanu un drošības sertifikāciju grozījumiem (1) un jo īpaši tās 6. pantu,
   tā kā:
   
               (1)
            
            
               Viens no Direktīvas 2004/49/EK mērķiem ir uzlabot piekļuvi dzelzceļa transporta pakalpojumu tirgum, nosakot vienotus dzelzceļu drošības pārvaldības, regulējuma un uzraudzības principus. Direktīvā 2004/49/EK arī paredzēti vienādi nosacījumi attiecībā uz visiem dzelzceļa pārvadājumu uzņēmumiem, piemērojot visā Savienībā vienādas drošības sertifikācijas prasības.
            
         
               (2)
            
            
               Komisija 2009. gada 5. oktobrī saskaņā ar Direktīvu 2004/49/EK izdeva pilnvaru Eiropas Dzelzceļa aģentūrai (turpmāk “Aģentūra”), lai tā izstrādātu kopīgas drošības metodes projektu par to, kā valsts drošības iestādes pēc drošības sertifikāta vai drošības atļaujas izdošanas uzrauga dzelzceļa pārvadājumu uzņēmumus un infrastruktūras pārvaldītājus. Aģentūra iesniedza Komisijai savu ieteikumu par kopīgo drošības metodi līdz ar ietekmes novērtējuma ziņojumu saskaņā ar Komisijas pilnvarojumu. Aģentūras ieteikums ir šīs regulas pamatā.
            
         
               (3)
            
            
               Komisijas 2010. gada 9. decembra Regula (ES) Nr. 1158/2010 par kopīgu drošības metodi, lai novērtētu atbilstību dzelzceļa drošības sertifikātu iegūšanas prasībām (2), nosaka metodi, kā novērtēt atbilstību prasībām attiecībā uz drošības sertifikātu iegūšanu, kuri jāizdod saskaņā ar Direktīvas 2004/49/EK 10. panta 2. punkta a) apakšpunktu un 10. panta 2. punkta b) apakšpunktu. Šī regula definē kritērijus, saskaņā ar kuriem valstu drošības iestādēm jāveic novērtēšana, apraksta procedūras un nosaka principus, kuri jāievēro valstu drošības iestādēm uzraudzības gaitā, kā definē minētā regula, pēc drošības sertifikāta izdošanas.
            
         
               (4)
            
            
               Komisijas 2010. gada 10. decembra Regulā (ES) Nr. 1169/2010 par kopīgu drošības metodi, lai novērtētu atbilstību dzelzceļa drošības atļaujas iegūšanas prasībām (3), ir ietvertas visas saskaņotās prasības un novērtēšanas metodes, kas jāizmanto, lai valstu drošības iestādes saskaņā ar Direktīvas 2004/49/EK 11. pantu varētu izsniegt infrastruktūras pārvaldītājiem drošības atļaujas, kas apstiprina visas drošības pārvaldības sistēmas atbilstību kopumā, kā arī atļaujas konkrētiem tīkliem. Šajā regulā ir definēti arī kritēriji, saskaņā ar kuriem valstu drošības iestādēm jāveic novērtēšana, raksturotas procedūras un noteikti principi, kuri jāizmanto valstu drošības iestādēm uzraudzības gaitā, kā definēts minētajā regulā, pēc drošības atļaujas izdošanas.
            
         
               (5)
            
            
               Pēc drošības sertifikāta vai drošības atļaujas izdošanas valsts drošības iestādei jāveic pasākumi, lai pārbaudītu, vai ekspluatācijā ir sasniegti drošības sertifikāta vai drošības atļaujas pieteikumā norādītie rezultāti un pastāvīgi ievērotas visas vajadzīgās prasības, kā noteikts Direktīvas 2004/49/EK 16. panta 2. punkta e) apakšpunktā un 17. panta 2. punktā.
            
         
               (6)
            
            
               Lai izpildītu savus pienākumus saskaņā ar Direktīvas 2004/49/EK 16. panta 2. punkta f) apakšpunktu, valsts drošības iestādei, pamatojoties uz tās uzraudzības darbību, ir arī jāizvērtē drošības regulējums. “Uzraudzība” ir pasākumi, ko īsteno valsts drošības iestāde, lai uzraudzītu drošības līmeni pēc tam, kad tā ir piešķīrusi drošības sertifikātu vai drošības atļauju.
            
         
               (7)
            
            
               Veicot uzraudzību, valsts drošības iestādei jāievēro valsts drošības iestādes darbības pamatprincipi uzraudzības jomā – samērīgums, konsekventa pieeja, lietderība, pārredzamība, atbildība un sadarbība –, kā minēts Regulā (ES) Nr. 1158/2010 un Regulā (ES) Nr. 1169/2010. Tomēr, lai valstu drošības iestāžu ikdienas darbībās izmantotu pieeju, kuras pamatā ir šie principi, vajadzīga sistēma un process. Šī regula sniegtu valstu drošības iestādēm nepieciešamo sistēmu un procesu, vienlaikus uzlabojot savstarpējo uzticēšanos attiecībā uz pieeju un lēmumu pieņemšanu uzraudzības gaitā.
            
         
               (8)
            
            
               Šajā regulā paredzētie pasākumi ir saskaņā ar atzinumu, ko sniegusi ar Direktīvas 2004/49/EK 27. panta 1. punktu izveidotā komiteja,
            
         IR PIEŅĒMUSI ŠO REGULU.
   1. pants
   Priekšmets un darbības joma
   1.   Ar šo regulu nosaka kopīgo drošības metodi drošības līmeņa uzraudzībai pēc drošības sertifikāta izdošanas dzelzceļa pārvadājumu uzņēmumiem vai drošības atļaujas izdošanas infrastruktūras pārvaldītājiem, kā minēts attiecīgi Regulas (ES) Nr. 1158/2010 IV pielikumā un Regulas (ES) Nr. 1169/2010 III pielikumā.
   2.   Valstu drošības iestādes piemēro kopīgo drošības metodi, lai uzraudzītu atbilstību dzelzceļa pārvadājumu uzņēmumu vai infrastruktūras pārvaldītāju juridiskajām saistībām izmantot drošības pārvaldības sistēmu kontroles nodrošināšanai attiecībā uz visiem riskiem, kas ir saistīti ar to darbību, tostarp ar tehniskās apkopes veikšanu un materiālu nodrošināšanu un ar darbuzņēmēju izmantošanu, un – vajadzības gadījumā – lai pārbaudītu, kā tiek piemērota Komisijas 2012. gada 16. novembra Regula (ES) Nr. 1078/2012 par kopīgo drošības metodi uzraudzībā, kas jāveic dzelzceļa pārvadājumu uzņēmumiem, infrastruktūras pārvaldītājiem pēc drošības sertifikāta vai drošības atļaujas saņemšanas un par tehnisko apkopi atbildīgajām struktūrvienībām (4).
   3.   Valstu drošības iestādes izmanto šo regulu, lai veiktu uzraudzību saskaņā ar Direktīvas 2004/49/EK 16. panta 2. punkta f) apakšpunktu un informētu dalībvalstis par drošības jomā izstrādāto reglamentējošo noteikumu efektivitāti
   2. pants
   Definīcijas
   Šajā regulā “uzraudzība” ir jēdziens, kura nozīme definēta Regulas (ES) Nr. 1158/2010 2. pantā un Regulas (ES) Nr. 1169/2010 2. pantā.
   3. pants
   Uzraudzības stratēģija un plāns(-i)
   1.   Valsts drošības iestāde izstrādā un īsteno uzraudzības stratēģiju un plānu(-us), kuros izklāstīts, kā tā plāno veikt savu darbību, un noteiktas uzraudzības prioritātes, kā minēts pielikumā.
   2.   Valsts drošības iestāde savāc un analizē informāciju no vairākiem avotiem. Tā izmanto informāciju un uzraudzības rezultātus 1. pantā noteiktajiem mērķiem.
   3.   Valsts drošības iestāde regulāri pārskata stratēģiju un plānu vai plānus, ņemot vērā pieredzi un izmantojot iegūto informāciju un uzraudzības rezultātus.
   4. pants
   Uzraudzības veikšanas metodes
   1.   Valsts drošības iestāde pieņem uzraudzības veikšanas metodes. Šīs metodes parasti ir intervijas ar dažādu līmeņu personāla pārstāvjiem, drošības pārvaldības sistēmas dokumentu un pierakstu izskatīšana un pārbaudēs vai citu saistīto darbību veikšanas gaitā konstatēto pārvaldības sistēmas rezultātu izpēte drošības jomā.
   2.   Valsts drošības iestāde nodrošina, ka, veicot uzraudzību, tiek pārbaudīta:
   
               a)
            
            
               drošības pārvaldības sistēmas efektivitāte;
            
         
               b)
            
            
               drošības pārvaldības sistēmas individuālo vai atsevišķo elementu, tostarp ekspluatācijas pasākumu, efektivitāte.
            
         5. pants
   Saikne starp novērtējumu un uzraudzību
   1.   Informāciju, ko valsts drošības iestāde ir ieguvusi, novērtējot dzelzceļa pārvadājumu uzņēmuma vai infrastruktūras pārvaldītāja drošības pārvaldības sistēmu, tā izmanto, lai uzraudzītu, vai pēc drošības sertifikāta vai drošības atļaujas saņemšanas šī sistēma joprojām tiek pastāvīgi piemērota.
   2.   Valsts drošības iestāde arī izmanto informāciju, kas iegūta uzraudzības gaitā, lai atkārtoti novērtētu dzelzceļa pārvadājumu uzņēmuma vai infrastruktūras pārvaldītāja drošības pārvaldības sistēmu pirms drošības sertifikāta vai drošības atļaujas atjaunošanas.
   6. pants
   Uzraudzības darbībā iesaistīto personu kompetence
   Valsts drošības iestāde izstrādā tādu sistēmu, kas nodrošina, ka uzraudzības darbību veic kompetentas personas.
   7. pants
   Lēmumu pieņemšanas kritēriji
   1.   Valsts drošības iestāde nosaka un publicē lēmumu pieņemšanas kritērijus attiecībā uz to, kā tā pārrauga, veicina un, ja nepieciešams, pastiprina atbilstību drošības jomā izstrādāto reglamentējošo noteikumu prasībām. Šie kritēriji attiecas arī uz neatbilstībām jautājumos, kas saistīti ar dzelzceļa pārvadājumu uzņēmumu un infrastruktūras pārvaldītāju drošības pārvaldības sistēmas nepārtrauktu piemērošanu un ar drošības jomā izstrādāto reglamentējošo noteikumu ievērošanu.
   2.   Valsts drošības iestāde pieņem un publicē procedūru, kas jāievēro, lai dzelzceļa pārvadājumu uzņēmumi un infrastruktūras pārvaldītāji varētu iesniegt sūdzību par lēmumiem, kas pieņemti uzraudzības gaitā, neskarot prasību par šo lēmumu juridisku pārskatīšanu.
   8. pants
   Koordinācija un sadarbība
   1.   Valstu drošības iestādes, kas ir iesaistītas tādu dzelzceļa pārvadājumu uzņēmumu uzraudzībā, kuri darbojas vairāk nekā vienā dalībvalstī, koordinē vienotu pieeju uzraudzībai, lai nodrošinātu, ka dzelzceļa pārvadājumu uzņēmumu drošības pārvaldības sistēmas ir efektīvas un aptver visas atbilstošās darbības. Koordinācijas darbības ietver vienošanos par to, kāda informācija ir izplatāma starp valstu drošības iestādēm, lai nodrošinātu vienotu pieeju attiecīgā dzelzceļa pārvadājumu uzņēmuma uzraudzībai. Tas ietver arī informācijas, tostarp jebkādu attiecīgo rezultātu, izplatīšanu par attiecīgo valsts drošības iestāžu uzraudzības stratēģiju un plānu vai plāniem, lai veicinātu vienotu pieeju neatbilstības problēmu risināšanā.
   2.   Valstu drošības iestādes izstrādā principus sadarbībai ar valsts izmeklēšanas iestādēm, par tehnisko apkopi atbildīgo struktūrvienību sertificēšanas iestādēm un ar citām kompetentajām iestādēm nolūkā izplatīt informāciju un koordinēt rīcību gadījumos, kad nav ievērota atbilstība reglamentējošajiem noteikumiem drošības jomā.
   9. pants
   Stāšanās spēkā un piemērošana
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
   To piemēro no 2013. gada 7. jūnija.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 16. novembrī
      
         
            Komisijas vārdā –
         
            priekšsēdētājs
         
         José Manuel BARROSO
      
   
   
      (1)  OV L 164, 30.4.2004., 44. lpp.
   
      (2)  OV L 326, 10.12.2010., 11. lpp.
   
      (3)  OV L 327, 11.12.2010., 13. lpp.
   
      (4)  Skatīt šā Oficiālā Vēstneša 8. lpp.
   
      PIELIKUMS
      
         Uzraudzības darbība
      
      1.   Uzraudzības stratēģijas un plāna(-u) izstrāde
      Valsts drošības iestāde:
      
                  a)
               
               
                  nosaka mērķtiecīgas uzraudzības darbības jomas;
               
            
                  b)
               
               
                  izstrādā uzraudzības plānu vai plānus, kuros izklāstīts, kā uzraudzības darbības ietekmēs uzraudzības stratēģiju drošības sertifikāta/drošības atļaujas derīguma termiņa laikā;
               
            
                  c)
               
               
                  izstrādā sākotnējo novērtējumu par resursiem, kas vajadzīgi, lai īstenotu plānu vai plānus, pamatojoties uz noteiktām darbības jomām;
               
            
                  d)
               
               
                  piešķir resursus plāna vai plānu īstenošanai;
               
            
                  e)
               
               
                  stratēģijā un plānā vai plānos izmanto datus/informāciju no dažādiem avotiem. Kā avotu var izmantot informāciju, kas ir iegūta drošības pārvaldības sistēmu novērtēšanas gaitā, iepriekšējo uzraudzības darbību rezultātus, informāciju par atļaujām nodot ekspluatācijā apakšsistēmas vai ritekļus, valstu izmeklēšanas iestāžu ziņojumus par negadījumiem/ieteikumus, citus ziņojumus vai datus par avārijām/negadījumiem, dzelzceļa pārvadājumu uzņēmumu vai infrastruktūras pārvaldītāju gada drošības pārskatus, kas tiek iesniegti valsts drošības iestādei, par tehnisko apkopi atbildīgo struktūrvienību gada ziņojumus par apkopi, sūdzības no publiskiem un citiem atbilstīgiem avotiem.
               
            2.   Uzraudzības stratēģijas un plāna(-u) paziņošana
      Valsts drošības iestāde:
      
                  a)
               
               
                  paziņo uzraudzības stratēģijas vispārējos mērķus un plāna vai plānu vispārēju skaidrojumu attiecīgajiem dzelzceļa pārvadājumu uzņēmumiem vai infrastruktūras pārvaldītājiem un – attiecīgā gadījumā – citām ieinteresētajām pusēm plašākā nozīmē;
               
            
                  b)
               
               
                  sniedz attiecīgajiem dzelzceļa pārvadājumu uzņēmumiem vai infrastruktūras pārvaldītājiem vispārēju skaidrojumu par to, kā tiks īstenots uzraudzības plāns vai plāni.
               
            3.   Uzraudzības stratēģijas un plāna(-u) īstenošana
      Valsts drošības iestāde:
      
                  a)
               
               
                  īsteno plānu vai plānus, kā paredzēts;
               
            
                  b)
               
               
                  veic samērīgas darbības, lai novērstu neatbilstību, tostarp vajadzības gadījumā izdod visu veidu steidzamus drošības brīdinājumus
               
            
                  c)
               
               
                  novērtē, cik atbilstoši dzelzceļa pārvadājumu uzņēmums vai infrastruktūras pārvaldītājs ir izstrādājis un īstenojis darbības plānu vai plānus, lai norādītajos termiņos novērstu visas neatbilstības, ko konstatējusi valsts drošības iestāde.
               
            4.   Uzraudzības plāna(-u) rezultāti
      Valsts drošības iestāde:
      
                  a)
               
               
                  informē attiecīgo dzelzceļa pārvadājumu uzņēmumu vai infrastruktūras pārvaldītāju par drošības pārvaldības sistēmas efektivitātes rezultātiem drošu pakalpojumu sniegšanā, tostarp identificējot jomas, kurās infrastruktūras pārvaldītājam vai dzelzceļa pārvadājumu uzņēmumam ir konstatēta neatbilstība;
               
            
                  b)
               
               
                  izvērtē visu to dzelzceļa pārvadājumu uzņēmumu vai infrastruktūras pārvaldītāju sniegumu drošības jomā, kuri darbojas attiecīgajā dalībvalstī;
               
            
                  c)
               
               
                  publicē un paziņo attiecīgajām ieinteresētajām personām savu viedokli par vispārējo drošības sniegumu dalībvalstī;
               
            
                  d)
               
               
                  publicē un paziņo attiecīgajām ieinteresētajām personām savu viedokli par drošības jomā izstrādāto reglamentējošo noteikumu efektivitāti.
               
            5.   Uzraudzības darbības pārskatīšana
      Pamatojoties uz uzraudzības darbības gaitā gūto pieredzi, valsts drošības iestāde regulāri:
      
                  a)
               
               
                  pārskata plānu vai plānus, lai pārbaudītu, vai sākotnējā darbības joma, datu/informācijas izmantošana no dažādiem avotiem, uzraudzības rezultāti un resursu piešķiršana ir bijusi atbilstoša, ja nepieciešams, mainot prioritātes;
               
            
                  b)
               
               
                  veic visas vajadzīgās izmaiņas plānā vai plānos, ja tie ir jāpārskata, un izvērtē izmaiņu ietekmi uz uzraudzības stratēģiju;
               
            
                  c)
               
               
                  vajadzības gadījumā sniedz savu viedokli un priekšlikumus, lai dalībvalsts novērstu visus trūkumus, kas konstatēti drošības jomā izstrādātajos reglamentējošajos noteikumos.